Universitetssykehuset i Nord-Norge avd. Tromsø ved Frøydis Grøm Bakken 12. september 2022

Hjertemedisinsk avdeling ved UNN Tromsø er en stor klinisk avdeling med høy faglig kompetanse innen invasiv kardiologi, hjertesvikt og klaffesykdom, pulmonal hypertensjon, arytmi og intensivmedisin.   
Avdelingen består av flere seksjoner; hjertemedisinsk sengepost, poliklinikk, utredningspost, laboratorium og medisinsk intensiv- og hjerteovervåking.   
  
Avdelingen har totalt 17 LIS-stillinger; 4 LIS2-stillinger og 13 LIS3-stillinger. Antall gjennomstrømmingsstillinger er varierende. LIS i gjennomstrømmingsstilling er ved avdelingen i 2-2,5 år. For LIS som ikke er kjent v/UNN Tromsø eller avdelingen er det fordelaktig med 6 mnd. tjeneste ved hjertemedisinsk sengepost *før* start av rotasjon for å bli kjent. Det forventes fullført LIS 2 i generell indremedisin før tiltredelse LIS3-stilling.   
  
Spesialiseringen er organisert i fire ulike rotasjoner i en periode på totalt 24 mnd der hver rotasjon varer i 6 mnd. Rotasjonene innebærer; Medisinsk intensiv og hjerteovervåking, ekko, arytmi og invasiv. Rotasjon ved ekko kan forlenges med 6 mnd, altså totalt 12 mnd ekko – og dermed totalt 30 mnd i rotasjon.   
Under rotasjon har LIS3 ingen arbeid ved hjertemedisinsk sengepost.   
  
LIS3 har vaktarbeid i relevant vaktsjikt (hjerte-lunge-akuttvakt/A-vakt), og går i 12-delt vaktordning. Dagvakt ukedag fra 08.00-22.00, nattevakt ukedag 21.00-09.00, dagvakt helg 09.00-20.00 og nattevakt helg 19.00-10.00. Slik vaktplanen er organisert nå er det ingen totale avspaseringsuker, men enkelte avspaseringsdager tilknyttet helger.   
Avdelingen har døgnkontinuerlig invasiv kardiolog i vakt, generell kardiologisk bakvakt fra kl. 08 til 22 og kardiologisk intensivbakvakt med tilstedevakt 08 til 22.   
A-vakt har primæransvar for medisinsk intensiv og hjerteoppvåkning. A-vakt deltar i medisinske mottaksteam, leder stansteam og deltar i ECMO-team. Man har tilsynsfunksjon i akuttmottak, hjerte-lungeklinikken samt ekkovurderinger på vakttid ved andre avdelinger.   
A-vakt er også beslutningsstøtte ved prehospitalt- og intrahospital trombolyse i hele Helse-Nord.   
  
Medisinsk intensiv og hjerteovervåking overvåker, utreder og behandler generell medisinske intensivpasienter (inkl. intermitterende dialyse og enklere respiratorpasienter), akutt- og dekompensert hjerte- eller lungesykdom, hjertestansoverlevere samt postoperative hjertepasienter. Avdelingen har totalt 10 sengeplasser. Det arbeider 3 faste kardiologer, 1 infeksjonsmedisiner og 1 lungemedisiner ved avdelingen, og 1-2 LIS3 samt 2 LIS2 tilhørende medisinsk klinikk.   
Under rotasjon lærer man bruk av respirator, NIV, vasopressor/inotropi, IABP, Impella. Man deltar i visitt og vurderinger av pasienter på ECMO.   
  
Ved ekkolab og hjerteutredning utredes inneliggende og elektive pasienter for klaffesykdom, hjertesvikt, perikard/myokardsykdom, transplantasjonsutredning, pulmonal hypertensjon med bl.a. høyre kateterisering, utredning/oppfølging av pasienter ved sykehusets andre avdelinger.   
Ved ekko-lab arbeider 5 faste overleger, 2-3 LIS3 og 2 ekkoteknikere. Det utføres ca. 3000 transthorakale ekko og ca. 500 transøsofagale ekko per. år.   
  
Ved invasiv rotasjon deltar man i innskriving/utskriving av kompliserte pasienter og utførelse av angiografi/PCI og TAVI. Laboratoriet har heldøgnsdrift med akuttberedskap. Det er totalt 3 angiolaber, 6 faste overleger og utføres ca. 3800 angiografier årlig. Det utføres ca. 130 TAVI årlig.   
  
Ved arytmirotasjon deltar man i innskriving/utskriving av elektive pasienter til elektrokonvertering, pacemaker/CRT/ICD-implantasjon, ablasjon. Man deltar på elektrofysiologisk undersøkelser, ablasjon samt implantasjon og kontroller av device. Det arbeider 5 faste overleger, hvorav 3 utfører ablasjoner. Det utføres ca. 300 ablasjoner årlig; 170 atrieflimmerprosedyrer og 130 SVT. Avdelingen utfører (stort sett) ikke VT-ablasjon. Det implanteres ca. 350 device årlig.   
  
Hjertemedisinsk sengepost har totalt 26 sengeplasser. Ved sengeposten arbeider 3 faste overleger. LIS1 og LIS2 er tilknyttet daglig drift av sengeposten.   
  
LIS3 forventes å delta i internundervisning. Det er 30 minutter internundervisning tre dager i uken tilknyttet morgenmøte. Det er komplikasjonsmøte x 1/mnd. A-vakt har egen undervisning onsdager som er relevant for vaktarbeid- og arbeid ved medisinsk intensiv.   
Det er organisert ekkoundervisning 30 min x 1 pr. uke, samt CT angiografimøte/gjennomgang x 1/uke.

LIS i rotasjon deltar også i øvrig møtevirksomhet; Hjertegenetikkmøte, Hjertemøte: regionalt møte for vurdering klaffekirurgi, daglige HEART-Team møter og endokardittmøter.

**Praktisk: gjennomstrømmingsstilling v/UNN Tromsø**

Helse Nord utarbeidet i 2019 kriterier for fordeling av gjennomstrømmingsstillinger.   
Hvilket foretak du kan ønske deg til og om du tildeles gjennomstrømningsstilling, er avhengig av hvilket samarbeidsforetak UNN har fagavtale med innenfor din spesialitet.   
For å tildeles gjennomstrømmingsstilling i UNN kreves det at man er fast ansatt i ønsket spesialitet. Det kreves at arbeidsgiver/lokal koordinator ved avgivende foretak registrerer deg med opplysninger fra individuell gjennomføringsplan i «fiktiv enhet». Leder ved mottakende enhet vurderer dine kvalifikasjoner og om du er klar til å tiltre gjennomstrømmingsstiling. Mottagende foretak kan, for hver spesialitet, stille krav om hvilke læringsmål som må være innfridd før kandidatene kan starte på spesialiseringsperiode hos dem.   
Prioriteringer mellom flere LIS fra samme foretak, gjøres av *av*givende foretak. Ved samtidskonflikt mellom to foretak prioriteres foretak som har ventet lenge på plass. Ved samtidighetskonflikt forsøkes dette løst på avdelingsnivå i samarbeid med lokal og regional koordinator.   
Ventetid for gjennomstrømmingsstilling vil som regel være 3-12 mnd.   
Ved bekreftet gjennomstrømmingstilling vil du automatisk få permisjon fra opprinnelig ansattsted.

Merk: **Ved helseforetak *utenfor* regionen kan andre kriterier gjelde.**